આપઘાતની તરકીબ જાણીને પોલીસ ચોંકી ઉઠી
ઝાડ ઉપર શર્ટનો ગાળિયો બનાવીને યુવાનનો આપઘાત
મૃત યુવાનનાં જમણા હાથ ઉપર હિન્દી ભાષામાં રાજેન્દ્ર નામનુ છુંદણુ ત્રોફાવેલુ હતુ ઃ વાઘોડિયા પોલીસે શરૃ કરી તપાસ
વાઘોડિયા તાલુકાનાં જરોદ ગામનાં પેટાપરાં જરોદીયાપુરાની સીમમાં કેસૂડાનાં ઝાડ ઉપર એક અજાણ્યા યુવકે પોતાના શર્ટ વડે ગળાફાંસો ખાઈ આપઘાત કરી લીધો હતો. ગળાફાંસો ખાવાની તેની અજીબ પધ્ધતિ વિષે જાણીને એક તબક્કે પોલીસ પણ ચોંકી ઉઠી હતી. આ બનાવ અંગે વાઘોડિયા પોલીસે અકસ્માત મોત નોંધીને મૃતકની ઓળખ મેળવવાનાં પ્રયાસો હાથ ધર્યા છે. ઉલ્લેખનીય છે કે, આપઘાત કરનારા યુવાનનાં જમણા હાથ ઉપર હિન્દી ભાષામાં રાજેન્દ્ર લખેલુ છુંદણુ હતુ.
પોલીસ સૂત્રોમાંથી મળતી વિગતો મુજબ, વાઘોડિયા તાલુકાનાં જરોદ ગામનાં પેટાપરાં જરોદીયાપુરાની સીમમાં એક આવાવરૃ સ્થળ આવેલુ છે. જ્યાં કેસૂડાનાં ઝાડ ઉપર એક યુવાન ગળાફાંસો ખાધેલી હાલતમાં લટકતો જોવા મળ્યો હતો. જેથી રાહદારીઓએ આ બનાવ અંગે વાઘોડિયા પોલીસને જાણ કરી હતી. જેને આધારે પોલીસ અધિકારીઓ ઘટના સ્થળે પહોંચ્યા હતા. જ્યાં કેસૂડાનાં ઝાડ ઉપર ૩૫થી ૪૦ વર્ષની વયમર્યાદાનો એક યુવાન ગળાફાંસો ખાધેલી હાલતમાં લટકતો જોવા મળ્યો હતો.
આ યુવાને પોતાના શર્ટ વડે ગળાફાંસો ખાધો હતો. ગળાફાંસો ખાવાની તેની તરકીબ અજીબ અને ચોંકાવનારી હતી. શર્ટની બાયોનો ગાળિયો બનાવીને તેના વડે ગળાફાંસો ખાવો અસામાન્ય બાબત હતી. જેથી પોલીસ અધિકારીઓ ચોંકી ઉઠયા હતા.
સામાન્ય રીતે ગળાફાંસો ખાવા માટે દોરી, વાયર, દુપટ્ટા અને સાડીનો ઉપયોગ થતો હોય છે પરંતુ, શર્ટ વડે ગળાફાંસો ખાવાની તેની યુક્તિ શંકા ઉપજાવે તેવી હતી. આખરે, પોલીસે યુવાનનાં મોતનું સાચુ કારણ જાણવા માટે જરોદ હોસ્પિટલમાં તેના મૃતદેહનું પોસ્ટમાર્ટમ કરાવ્યુ હતુ. બીજી તરફ પોલીસે મૃત યુવાનની ઓળખ મેળવવા માટેનાં પ્રયાસો હાથ ધર્યા હતા. પરંતુ, તેમા કોઈ ફળદાયી પરિણામ નહીં આવતા આખરે પોલીસે તેના મૃતદેહને વડોદરાની સયાજી હોસ્પિટલનાં કોલ્ડરૃમમાં મુકાવી દીધો હતો. ઉલ્લેખનીય છે કે, મૃત યુવાનનાં જમણા હાથ ઉપર હિન્દી ભાષામાં રાજેન્દ્ર લખેલુ છુંદણુ હતુ. જેથી પોલીસે તેના આધારે પણ તપાસનો દોર શરૃ કર્યો છે.